1. ปัจจัยความเสี่ยง

ปัจจัยความเสี่ยงที่อาจมีผลกระทบต่อการดำเนินงานของบริษัทมีดังนี้

1.1 ความเสี่ยงจากการที่มีคู่แข่งเพิ่มมากขึ้น

  การเติบโตอย่างรวดเร็วของอุตสาหกรรมการให้บริการโทรศัพท์เคลื่อนที่ในช่วงที่ผ่านมา
  ส่งผลให้มีผู้ประกอบการขนาดเล็ก
  หรือร้านค้ารายย่อยเข้ามาเป็นผู้จำหน่ายโทรศัพท์เคลื่อนที่เป็นจำนวนมาก
  ประกอบกับการจัดหาโทรศัพท์เคลื่อนที่ไม่จำเป็นต้องพึ่งพาผู้จัดจำหน่าย (Distributor)
  อันเป็นการลดข้อจำกัดในการที่จะเข้ามาดำเนินธุรกิจของร้านค้ารายย่อย
  นอกจากนี้ผู้ให้บริการระบบโทรศัพท์เคลื่อนที่ (Operator)
  และผู้จำหน่ายโทรศัพท์เคลื่อนที่รายใหญ่ที่มีลักษณะการประกอบธุรกิจคล้ายคลึงกับบริษัท
  ต่างก็พยายามที่จะเพิ่มร้านค้า การให้บริการหลังการขาย และโปรแกรมส่งเสริมการขาย
  เพื่อเพิ่มรายได้และขยายฐานลูกค้าส่งผลให้ธุรกิจจำหน่ายโทรศัพท์เคลื่อนที่มีการแข่งขันเพิ่มสูงขึ้นโดยเฉพาะการแข่งขันด้านราคา
  การรับประกันสินค้า บริการหลังการขายและบริการเสริมต่างๆ
  ซึ่งส่งผลให้บริษัทต้องเผชิญกับการแข่งขันที่รุนแรงขึ้น
  และอาจส่งผลกระทบต่อส่วนแบ่งทางการตลาด และผลกำไรของบริษัท

  เพื่อแก้ปัญหาดังกล่าวบริษัทมีนโยบายที่จะสร้างความแตกต่างในด้านผลิตภัณฑ์โดยกำหนดกลุ่มลูกค้าเป้าหมายให้มีความชัดเจน
  โดยบริษัทได้คัดเลือกผลิตภัณฑ์จากผู้ผลิตโดยตรงและทำการจัดจำหน่ายภายใต้เครื่องหมายการค้าของบริษัท
  เพื่อจะสามารถกำหนดคุณลักษณะให้ผู้ผลิตได้ผลิตสินค้าที่ตรงกับกลุ่มลูกค้าเป้าหมาย
  ทำให้ผลิตภัณฑ์ของบริษัทเป็นที่ต้องการของลูกค้าและมีความแตกต่างจากคู่แข่ง
  บริษัทยังเน้นใช้กลยุทธ์ทางการตลาด การแข่งขันด้านคุณภาพ ความหลากหลายของการให้บริการ
  บริการเสริมในรูปแบบต่างๆ ที่ทันสมัย เช่น ข้อมูล ข่าวสาร และสาระบันเทิง ทั้งข้อมูลเสียง
  ข้อความและภาพ รวมทั้ง Application ที่ทันสมัยต่างๆ
  ซึ่งเป็นจุดแข็งของบริษัทและบริษัทย่อยเสริมเข้าไปในโทรศัพท์เคลื่อนที่ทุกรุ่นตามคุณสมบัติของเครื่อง
  นอกจากนี้บริษัทยังเน้นการเพิ่มประสิทธิภาพการบริการหลังการขายรวมทั้งการรับประกันคุณภาพของสินค้า
  ซึ่งเป็นการสร้างความพึงพอใจแก่ลูกค้าและทำให้ลูกค้ามั่นใจในคุณภาพสินค้าของบริษัท

1.2 ความเสี่ยงทางด้านสินค้าคงคลัง

  โทรศัพท์เคลื่อนที่เป็นสินค้าที่มีความเปลี่ยนแปลงทางเทคโนโลยีที่รวดเร็วตลอดเวลา
  ดังนั้นการที่บริษัทประกอบธุรกิจหลักคือ
  การจำหน่ายโทรศัพท์เคลื่อนที่จึงทำให้บริษัทอาจประสบปัญหาในเรื่องความเสี่ยงของสินค้าคงคลัง
  ซึ่งเกิดจาก สินค้าเสื่อมความนิยม และไม่สามารถจำหน่ายสินค้าดังกล่าวได้

เพื่อแก้ไขปัญหาดังกล่าว บริษัทได้มีมาตรการรองรับคือ

  1. ติดตามการเปลี่ยนแปลงทางด้านของความต้องการ รสนิยม
  และเทคโนโลยีของสินค้าอย่างใกล้ชิด

  2. การลดจำนวนสินค้าคงคลัง
  โดยเพิ่มช่องทางการจัดจำหน่ายให้ครอบคลุมทั่วประเทศและจัดให้มีระบบแฟรนไชส์
  นอกจากนี้ในปีที่ผ่านมาบริษัทยังได้เพิ่มช่องทางการจำหน่ายในต่างประเทศ
  โดยผ่านบริษัทย่อยอีกด้วย

  3.ระบบ Online Inventory
  ซึ่งทำให้บริษัทสามารถรับรู้ถึงปริมาณสินค้าคงคลังที่แท้จริงได้ตลอดเวลา

  4.กำหนดเป้าหมายการบริหารสินค้าคงคลังสำหรับสินค้าใหม่ให้มีระยะเวลาขายสินค้าเฉลี่ยไม่เกิน
  45 วัน

  จากมาตรการดังกล่าว
  บริษัทเชื่อว่าจะทำให้การบริหารจัดการเกี่ยวกับสินค้าคงคลังดำเนินเป็นไปอย่างมีประสิทธิภาพ
  นอกจากนี้บริษัทมีนโยบายการตั้งค่าเผื่อสินค้าล้าสมัย เพื่อสะท้อนมูลค่าที่แท้จริงของสินค้าคงคลัง

1.3 ความเสี่ยงจากอัตราแลกเปลี่ยน

  บริษัทและบริษัทย่อยมีหนี้สินที่เป็นเงินตราต่างประเทศอันเกิดจากการสั่งซื้อสินค้าจากต่างประเทศ
  เฉลี่ยคิดเป็นร้อยละ 40 ของปริมาณการสั่งซื้อทั้งหมด
  ซึ่งอาจทำให้บริษัทมีความเสี่ยงอันเกิดจากความผันผวนของอัตราแลกเปลี่ยนในการสั่งซื้อสินค้า
  ทั้งนี้บริษัทได้มีการติดตามดูแลความเคลื่อนไหวของอัตราแลกเปลี่ยนอย่างใกล้ชิด
  มีการใช้เครื่องมือป้องกันความเสี่ยงทางการเงิน (Hedging Instruments)
  เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ
  โดยทำสัญญาซื้อขายเงินตราต่างประเทศล่วงหน้าเพื่อปิดความเสี่ยงดังกล่าว
  และเพื่อให้การบริหารเงินมีความเหมาะสมกับสภาวการณ์ในขณะนั้น
  บริษัทได้ยึดแนวทางการบริหารการเงินแบบรัดกุมและเข้มงวด (Conservative Financial
  Policy) มาอย่างต่อเนื่อง โดยกำหนดนโยบายในการป้องกันความเสี่ยง
  ซึ่งจะพิจารณาจากฐานะสุทธิของรายการที่เป็นเงินตราต่างประเทศ โครงสร้างรายได้
  รวมทั้งกระแสเงินสดของแต่ละบริษัท โดยบริษัทได้ใช้เครื่องมือทางการเงินต่างๆ ที่เหมาะสม
  เพื่อลดความเสี่ยงจากการผันผวนของอัตราแลกเปลี่ยนเงินตราต่างประเทศ

  นอกจากนี้บริษัทยังได้จัดตั้งบริษัทย่อยเพื่อเป็นผู้จัดจำหน่ายผลิตภัณฑ์ไปยังต่างประเทศ
  ทำให้มีรายได้เป็นเงินตราต่างประเทศ และสามารถลดความเสี่ยงอีกทางหนึ่ง

1.4 ความเสี่ยงจากการจัดทำระบบจัดเก็บเงินโทรศัพท์เคลื่อนที่ระบบ 1900 MHz
กับกิจการร่วมค้าไทย-โมบาย

  ตามที่ กิจการร่วมค้า ไทย-โมบาย
  ได้แจ้งให้บริษัทชะลอการขยายขีดความสามารถของระบบจัดเก็บเงินของโทรศัพท์เคลื่อนที่ระบบ
  1900 MHz ตั้งแต่วันที่ 30 กันยายน 2546
  โดยให้คงความสามารถของระบบจัดเก็บเงินให้รองรับลูกค้าได้เท่ากับ 750,000 ราย
  อย่างไรก็ตามเนื่องจากปัจจุบันมีผู้ใช้บริการโทรศัพท์เคลื่อนที่ระบบ 1900 MHz จำนวนประมาณ
  174,000 ราย ซึ่งยังต่ำกว่าระดับความสามารถของระบบจัดเก็บเงิน กิจการร่วมค้า
  ไทย-โมบาย
  จึงยังไม่มีการแจ้งให้บริษัทเปลี่ยนแปลงขยายขีดความสามารถของระบบจัดเก็บเงินให้เป็นไปตามสัญญา
  การชะลอการขยายขีดความสามารถดังกล่าวอาจส่งผลกระทบต่อกระแสเงินสดของบริษัทและการชำระคืนเงินกู้กับเจ้าหนี้สถาบันการเงิน
  อย่างไรก็ตามแม้จะมีการชะลอการขยายขีดความสามารถของระบบจัดเก็บเงินดังกล่าว
  บริษัทก็ยังมีรายได้ขั้นต่ำรายเดือนตามสัญญาจ้างบริหารฯ
  ซึ่งเพียงพอที่จะชำระคืนเงินกู้แก่เจ้าหนี้สถาบันการเงิน
  และมิได้กระทบต่อค่าตอบแทนรวมที่บริษัทมีสิทธิได้รับตามสัญญาจ้างบริหารฯ ทั้งนี้
  เมื่อครบกำหนดตามสัญญาจ้าง หรือระยะเวลาที่จะขยายออกไป และบริษัทไม่ปฏิบัติผิดสัญญา
  กิจการร่วมค้า ไทย-โมบาย ต้องชำระค่าตอบแทนรวมทั้งหมดตามสัญญา
  และบริษัทต้องส่งมอบระบบจัดเก็บเงินที่สามารถรองรับลูกค้าได้เท่ากับ 2 ล้านราย แก่
  กิจการร่วมค้า ไทย-โมบาย

1.5 ความเสี่ยงจากลูกหนี้การค้า

  บริษัทมีความเสี่ยงจากความสามารถในการชำระหนี้จากลูกหนี้การค้าประเภทต่างๆ โดย ณ วันที่
  31 ธันวาคม 2547 บริษัทมีลูกหนี้การค้าทั้งสิ้น 1,139 ล้านบาท และมีลูกหนี้ที่ค้างชำระนานกว่า
  1 ปีจำนวน 53 ล้านบาท โดยบริษัทได้ตั้งค่าเผื่อหนี้สงสัยจะสูญจำนวน 55 ล้านบาท
  บริษัทได้มีการควบคุมความเสี่ยงดังกล่าวโดยมีการจัดระบบการให้สินเชื่อของลูกหนี้ประเภทต่างๆ
  ตามชั้นความเสี่ยงและมีการติดตามอย่างใกล้ชิด
  ซึ่งเชื่อมั่นได้ว่าความเสี่ยงดังกล่าวจะได้รับการบริหารจัดการเป็นอย่างดี

1.6 ความเสี่ยงจากการที่บริษัทมีผู้ถือหุ้นรายใหญ่ถือหุ้นเกินกว่าร้อยละ 50

  บริษัท สามารถ คอร์ปอเรชั่น จำกัด (มหาชน)และบริษัทย่อยถือหุ้นในบริษัท คิดเป็นร้อยละ
  70.21 ของทุนชำระแล้วของบริษัท และบริษัท เวิร์ด พอร์ตโฟลิโอ แมเนจเม้นท์ จำกัด
  ซึ่งมีผู้ถือหุ้นกลุ่มเดียวกับบริษัท สามารถ คอร์ปอเรชั่น จำกัด (มหาชน)
  คือตระกูลวิไลลักษณ์ถือหุ้นในบริษัท คิดเป็นร้อยละ 2.91 ของทุนชำระแล้วของบริษัท
  ทำให้สามารถที่จะควบคุมการลงมติผู้ถือหุ้นเกือบทั้งหมดในเรื่องสำคัญต่างๆ เช่น
  การแต่งตั้งกรรมการ หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฎหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้นผู้ถือหุ้นรายอื่นๆ อาจไม่สามารถรวบรวมคะแนนเสียงเพื่อถ่วงดุลกับผู้ถือหุ้นรายใหญ่ได้

1.7 ความเสี่ยงจากการเปลี่ยนแปลงผู้ถือหุ้นรายใหญ่อันเนื่องมาจากการจำนำหุ้น

  บริษัท สามารถ คอร์ปอเรชั่น จำกัด (มหาชน)
  ได้เข้าทำสัญญาเงินกู้กับธนาคารในประเทศรายหนึ่ง โดยภายใต้สัญญาเงินกู้ดังกล่าว บริษัท
  สามารถ คอร์ปอเรชั่น จำกัด (มหาชน) ตกลงจำนำหุ้นที่ตนถืออยู่ในบริษัทจำนวน 122 ล้านหุ้น
  หรือคิดเป็นร้อยละ 28.37 ของทุนชำระแล้วของบริษัท เพื่อเป็นประกันการชำระหนี้ของตน
  อย่างไรก็ตามหากบริษัท สามารถ คอร์ปอเรชั่น จำกัด (มหาชน)
  ผิดสัญญาเงินกู้และธนาคารรายดังกล่าวใช้สิทธิบังคับจำนำหุ้นของบริษัท
  โดยการขายทอดตลาดก็มิได้ทำให้เกิดการเปลี่ยนแปลงผู้ถือหุ้นรายใหญ่
  แต่อาจกระทบต่ออำนาจการควบคุมกิจการของบริษัทได้ เนื่องจากภายหลังการบังคับจำนำดังกล่าว
  บริษัท สามารถ คอร์ปอเรชั่น จำกัด (มหาชน) และ บริษัทย่อย รวมทั้งบริษัท เวิร์ด
  พอร์ตโฟลิโอ แมเนจเม้นท์ จำกัด ซึ่งเป็นบริษัทในกลุ่มเดียวกันกับบริษัท สามารถ คอร์ปอเรชั่น
  จำกัด (มหาชน) จะยังคงสัดส่วนการถือหุ้นในบริษัทรวมกันคิดเป็นร้อยละ 44.75
  ของทุนชำระแล้วของบริษัท
  ทำให้กลุ่มผู้ถือหุ้นที่ได้เข้าซื้อหุ้นจำนวนดังกล่าวทั้งหมดสามารถใช้สิทธิคัดค้านหรือไม่อนุมัติการลงมติในที่ประชุมผู้ถือหุ้นในเรื่องสำคัญต่างๆ
  ที่ข้อบังคับบริษัทหรือกฎหมายที่เกี่ยวข้องกำหนดให้ต้องได้รับคะแนนเสียงไม่น้อยกว่าสามในสี่ของจำนวนเสียงทั้งหมดของผู้ถือหุ้นซึ่งมาประชุมและมีสิทธิออกเสียงลงคะแนน